འདུས་པའི་སྡེ་ཆེན་པོ་འདི་ཉིད་ཐོག་མར་ཕྱག་འདེབས་པ་པོ་ནི་ཆོས་ཀྱི་རྒྱལ་པོ་ཡེ་ཤེས་འོད་ཅེས་བྱ་བ་དེ་ཉིད་ཡིན་ལ།སྐབས་འདིར་ཆོས་ཀྱི་རྒྱལ་པོ་དེའི་ལོ་རྒྱུས་ཆ་ཤས་ཙམ་ཞིག་རང་རིགས་ཕྱི་རབས་པ་རྣམས་ཀྱི་དད་པའི་གསོས་སུ་ཅུང་ཟད་སྤྲོས་ན།ཆོས་རྒྱལ་འདི་ནི་པུར་རྒྱལ་བོད་ཀྱི་ལྗོངས་ཆེན་པོ་འདི་ལ་མངའ་དབང་བསྒྱུར་བའི་རྗེ་ལ་སྔ་བ་གཉའ་ཁྲི་བཙན་པོའི་གདུང་བརྒྱུད་རྩོད་མེད་དུ་གྲུབ་ཅིང་།བཙན་པོ་དར་མའི་རྗེས་ཐུབ་པའི་བསྟན་པ་རིན་པོ་ཆེ་སླར་གསོ་བ་ལ་སྙིང་སྟོབས་ཀྱི་གོ་ཆ་བཙན་པོས་གཅེས་པའི་སྐུ་སྲོག་ཀྱ་བློས་བཏང་བས་མི་ནུབ་པའི་མཛད་རྗེས་མངའ་བ་ཞིག་ཡིན་ལ།དེ་ཡང་ཆོས་ཀྱི་རྒྱལ་པོ་འདིའི་གདུང་བརྒྱུད་ནི་རྗེ་གཉའ་ཁྲི་བཙན་པོ་ནས།དར་མ་འུ་དུམ་བཙན་བར་ཡོངས་སུ་གྲགས་པ་ལྟར་དང་།དར་མའི་སྲས་གནམ་ལྡེ་འོད་སྲུང་དང་།དེའི་སྲས་མངའ་བདག་དཔལ་འཁོར་བཙན།དེའི་སྲས་ཉི་མ་མགོན།དེའི་སྲས་ལྡེ་གཙུག་མགོན་དེའི་སྲས་ཁོ་རེའམ་ཡེ་ཤེས་འོད་འདི་ཉིད་ཡིན་ལ།ཆོས་རྒྱལ་འདི་གཞོན་ནུའི་དུས་ནས་ཡབ་ཀྱིས་རྒྱལ་སྲིད་ལ་དབང་བསྐུར།བཙུན་མོ་ཁབ་ཏུ་བཞེས་པས་ལྷ་སྲས་ཎཱ་ག་ར་ཛ་དང་།དི་བ་ར་ཛ་ཞེས་པ་གཉིས་བྱུང་།ཕྱིས་ཡབ་སྲས་རྣམས་རབ་ཏུ་བྱུང་བས།ཡབ་ལ་མཚན་ལྷ་བླ་མ་ཡེ་ཤེས་འོད་ཅེས་གསོལ།དེ་ཡང་ཇི་སྐད་དུ་ལེགས་བཤད་འཕྲུལ་གྱི་ལྡེ་མིག་ལས།